b'\n_START_ARTICLE_\nKisu Jernstr\xc3\xb6m\n_START_PARAGRAPH_\nKristian Olof \xe2\x80\x9dKisu\xe2\x80\x9d Jernstr\xc3\xb6m (s. 20. kes\xc3\xa4kuuta 1951 Helsinki) on suomalainen iskelm\xc3\xa4laulaja, lauluntekij\xc3\xa4, rumpali ja yritt\xc3\xa4j\xc3\xa4.\n_START_SECTION_\nUra\n_START_PARAGRAPH_\nJernstr\xc3\xb6min ura alkoi 1960-luvulla Topmost-yhtyeen ja sitten Kirkan yhtyeen rumpalina. Ensimm\xc3\xa4inen soolosingle V\xc3\xa4li\xc3\xa4k\xc3\xb6s sill\xc3\xa4 sitten on / Naisen asein ilmestyi vuonna 1970. Levytys toi julkisuutta sen verran, ett\xc3\xa4 saman vuoden kes\xc3\xa4n\xc3\xa4 Jernstr\xc3\xb6m vieraili Dannyn kes\xc3\xa4kiertueella. Menestynein levytys \xe2\x80\x9dUneen aika vaipuu\xe2\x80\x9d ilmestyi vuonna 1973, ja samana vuonna ilmestynyt pitk\xc3\xa4soitto \xe2\x80\x9dKun paljon antaa\xe2\x80\x9d myi kultalevyyn vaadittavan m\xc3\xa4\xc3\xa4r\xc3\xa4n. My\xc3\xb6s levyn nimikappale myi hyvin singlen\xc3\xa4. Vuonna 1974 Jernstr\xc3\xb6m osallistui Syksyn s\xc3\xa4vel -kilpailuun kappaleella \xe2\x80\x9dJuustossa l\xc3\xb6ytyy\xe2\x80\x9d. Kappale sijoittui kolmanneksi ja siit\xc3\xa4 tuli suuri hitti. \xe2\x80\x9dJuustossa l\xc3\xb6ytyy\xe2\x80\x9d -kappaletta on kuultu Arlan juustomainoksessa, ja vuonna 2001 se soi Suomen j\xc3\xa4\xc3\xa4kiekkomaajoukkueen kisatunnusmelodiana. Menestyslevytyksi\xc3\xa4 1970-luvulla olivat my\xc3\xb6s \xe2\x80\x9dHasta ma\xc3\xb1ana\xe2\x80\x9d, \xe2\x80\x9dTunteet\xe2\x80\x9d, \xe2\x80\x9dL\xc3\xa4hdit taakse pilvien\xe2\x80\x9d ja \xe2\x80\x9dOnnestain on puolet sinun\xe2\x80\x9d._NEWLINE_Vuonna 1981 Jernstr\xc3\xb6m julkaisi popahtavampaa materiaalia LP-levyll\xc3\xa4 Don\xe2\x80\x99t Stop the Music, joka oli suunnattu my\xc3\xb6s Suomen ulkopuolisille markkinoille, mutta ilman mainittavampaa menestyst\xc3\xa4. Vuonna 1984 ilmestyi albumi nimelt\xc3\xa4\xc3\xa4n Musta kissa, mutta sen j\xc3\xa4lkeen laulaminen j\xc3\xa4i taka-alalle ja Jernstr\xc3\xb6m alkoi keskitty\xc3\xa4 s\xc3\xa4velt\xc3\xa4miseen ja muiden artistien tuottamiseen. H\xc3\xa4n teki usean vuoden ajan yhteisty\xc3\xb6t\xc3\xa4 muun muassa Kassu Halosen kanssa. Yhteisty\xc3\xb6n tunnetuin tulos on Kirkan esitt\xc3\xa4m\xc3\xa4 Syksyn s\xc3\xa4vel -voittaja \xe2\x80\x9dSurun pyyhit silmist\xc3\xa4ni\xe2\x80\x9d._NEWLINE_Jernstr\xc3\xb6m esiintyy edelleen pienimuotoisesti. H\xc3\xa4n osallistui j\xc3\xa4lleen Syksyn S\xc3\xa4veleen vuosina 1997\xe2\x80\x931999. H\xc3\xa4n asuu Inkoossa ja on vuodesta 2006 l\xc3\xa4htien pit\xc3\xa4nyt vaimonsa Tiina Jernstr\xc3\xb6min kanssa Degerby Deli -nimist\xc3\xa4 kyl\xc3\xa4kauppaa, joka vuonna 2007 valittiin vuoden yritykseksi Inkoossa. Vuonna 2008 Jernstr\xc3\xb6m valittiin Inkoon kunnanvaltuustoon sitoutumattomana ehdokkaana ja vuonna 2010 h\xc3\xa4net valittiin kunnanhallituksen puheenjohtajaksi. Vuoden 2011 eduskuntavaaleissa h\xc3\xa4n pyrki eduskuntaan Uudeltamaalta kokoomuksen ehdokkaana ja sai 1\xc2\xa0063 \xc3\xa4\xc3\xa4nt\xc3\xa4._NEWLINE_Jernstr\xc3\xb6m on my\xc3\xb6s esiintynyt Disneyn piirroselokuvassa Oliver ja kumppanit, jossa h\xc3\xa4n lauloi Filuri-koiran laulut._NEWLINE_Vuonna 2019 julkaistiin Kisun muistelmateos Onnestain on puolet sun.'